b'\n_START_ARTICLE_\nDragonja\n_START_SECTION_\nZna\xc4\x8dilnosti\n_START_PARAGRAPH_\nV gornjem toku ima 25 \xe2\x80\xb0 strmca, ki se v srednjem delu reke do pritoka Rokave zni\xc5\xbea na 7,5 \xe2\x80\xb0 od levega pritoka Argile do izliva v morje pa strmec zna\xc5\xa1a le \xc5\xa1e 2 \xe2\x80\xb0._NEWLINE_Pore\xc4\x8dje reke obsega 95,6\xc2\xa0km\xc2\xb2. Dragonja ima 18 desnih in 13 levih pritokov, od katerih sta bila za izrabo vodne energije najpomembnej\xc5\xa1a desni pritok Rokava in levi pritok Argila, drugi pritoki so hudourniki. Dragonja je zna\xc4\x8dilna sredozemska reka, pritoki so poleti ve\xc4\x8dinoma suhi. Pore\xc4\x8dje je ve\xc4\x8dinoma izoblikovala v fli\xc5\xa1nem gri\xc4\x8devju, le manj\xc5\xa1i del, ki je prete\xc5\xbeno na hrva\xc5\xa1ki strani, je sestavljen iz apnencev. Pritoki se zato globoko vrezujejo v strma pobo\xc4\x8dja, zato je pokrajina zelo slikovita. Tu se nahajajo \xc5\xa1tevilni slapovi in slapi\xc5\xa1\xc4\x8da, soteske, prodi\xc5\xa1\xc4\x8da, meandri, razgaljeni geolo\xc5\xa1ki profili, spodmoli, tolmunih in druge zna\xc4\x8dilnosti, ki predstavljajo pomembno geolo\xc5\xa1ko, geomorfolo\xc5\xa1ko in hidrolo\xc5\xa1ko dedi\xc5\xa1\xc4\x8dino. Reka je tudi \xc5\xbeivljenjski prostor za zanimiv vodni ter obvodni \xc5\xbeivalski in rastlinski svet._NEWLINE_Izvira izpod Popeter v ve\xc4\x8d manj\xc5\xa1ih izvirih, 350 m nad morjem, sprva te\xc4\x8de proti jugozahodu, pri sprejemu Argile se obrne proti severovzhodu in se nato izliva v Piranski zaliv. V spodnjem toku jo pod Bujsko plo\xc5\xa1\xc4\x8do napaja ve\xc4\x8d mo\xc4\x8dnih in stalnih izvirov, ki pove\xc4\x8dujejo pretok. Srednji letni pretok zna\xc5\xa1a v zgomjem delu 0,289 m\xc2\xb3/s, v srednjem toku se pove\xc4\x8da na 0,330 m\xc2\xb3/s in pri izlivu 1,78 m\xc2\xb3/s. Z naplavinami finej\xc5\xa1ega materiala v spodnjem delu, ob izlivu v morje, je izoblikovala obse\xc5\xbeno ravnico, na kateri so uredili Se\xc4\x8doveljske soline._NEWLINE_Dragonja je bila neko\xc4\x8d od izliva v Piranski zaliv do Ka\xc5\xa1tela plovna za majhna plovila. Obmo\xc4\x8dje od soto\xc4\x8dja Rokave in Dragonje do povirnega dela je za\xc5\xa1\xc4\x8diteno z za\xc4\x8dasno odredbo o zavarovanem obmo\xc4\x8dju s strani Mestne ob\xc4\x8dine Koper.\n_START_SECTION_\nSlapovi \xc5\xa0krline\n_START_PARAGRAPH_\nPreko vodoravnih plasti pe\xc5\xa1\xc4\x8denjaka se voda ob vi\xc5\xa1jem vodostaju pretaka v slapovih, eni najslikovitej\xc5\xa1ih so ravno na soto\xc4\x8dju Dragonje in Rokave, na \xc5\xa0krlinah. _NEWLINE_Za tam prisotno zobato slapi\xc4\x8dje je zna\xc4\x8dilno, da je nastalo na koncu mre\xc5\xbeasto prepokane plo\xc5\xa1\xc4\x8de pe\xc5\xa1\xc4\x8denjaka. Zobje se odlomijo, ko jim reka spodje podlago, zato se brzica pomika po strugi navzgor.'